10 Ak’u inahanele u se u paka ka khotla khahlanong le mokhatlo o moholo oa bonokoane. Moeta-pele oa oona ke motho ea bohlale, ea matla, ke raleshano le ’molai ea sehlōhō. U ne u tla ikutloa joang ha u tsoa ka khotla ha u qeta ho paka? Na u ne u tla ikutloa u sireletsehile? Le hanyenyane! Ha e le hantle, u ne u tla ba le lebaka le utloahalang la ho kōpa hore u sireletsoe. Boemo bona bo tšoana le boo bahlanka ba Jehova ba leng ho bona, bao ka sebete ba pakelang Jehova le ho pepesa sera sa hae se seholo le se mabifi, e leng Satane! (Bala Tšenolo 12:17.) Empa na Satane o atlehile ho khutsisa batho ba Molimo? Che! Ha e le hantle, re tsoela pele ho matlafala moeeng—’me bonneteng lebaka la seo ke hore: Jehova e ntse e le setšabelo sa rōna, “sebaka sa rōna sa bolulo sa sebele,” haholo-holo matsatsing ana a ho qetela. (Bala Esaia 54:14, 17.) Leha ho le joalo, Jehova e ke ke ea e-ba sebaka sa rōna se sireletsehileng sa bolulo haeba re lumella Satane hore a re tlose ho sona.